O metodă veche, de ani de zile, pare să fi fost reinventată anul acesta de infractorii care profită de naivitatea victimelor. S-a întâmplat chiar zilele trecute în Suceava, acolo unde un tânăr a fost păcălit cu aproape 1.000 de lei.
Metoda ”Cărămida”, în care victima este înșelată cu un colet de dimensiuni și greutate apropiate de obiectul pe care dorea să-l achiziționeze, pare să se fi adaptat perfect și în mediul online.
Sâmbătă dimineața, Poliția Municipiului Suceava a fost sesizată de un bărbat care a reclamat că a fost înșelat cu suma de 900 de lei. Cel care l-a păcălit postase un anunț pe un site de vânzări și intermedieri, referitor la vânzarea unui smartphone.
Dispozitivul fusese scos la vânzare cu 980 de lei, însă cumpărătorul a reușit să-l convingă pe vânzător să-i facă o reducere de 80 de lei. În data de 13 mai 2024, tranzacția a fost încheiată, iar patru zile mai târziu, suceveanul a mers la poștă pentru a-și ridica fericit coletul.
La ghișeu, bărbatul a plătit suma de 900 de lei și a primit, în schimb, un pachet pe care nu l-a desfăcut decât acasă. Nu mică i-a fost mirarea când în cutie a găsit o cărămidă, în loc de telefon.
Când și-a dat seama că a fost păcălit, tânărul a încercat să-i ceară explicații vânzătorului, însă a observat că acesta își dezactivase contul. În acel moment și-a dat seama că trebuie să meargă la poliție.
După plângerea victimei, polițiștii au întocmit un dosar penal sub aspectul săvârșirii infracțiunii de înșelăciune, anunță newsbucovina.ro. Cercetările au fost preluate de Biroul Investigații Criminale.
Oamenii legii spun că astfel de fraude sunt tot mai întâlnite în mediul online. Tocmai de aceea, este extrem de important ca datele cardului pe platforme neverificate.
Dacă suspectați că ați fost victima unei înșelăciuni, primul lucru care trebuie făcut este să luați legătura cu banca, pentru blocarea urgentă a tranzacției.